Document ID: 32004R2068

RÅDETS FORORDNING (EF) Nr. 2068/2004
af 29. november 2004
om ændring af forordning (EF) nr. 2667/2000 om Det Europæiske Genopbygningsagentur
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 181 A, stk. 2, første punktum,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Det Europæiske Genopbygningsagentur gennemfører den fællesskabsbistand, der er omhandlet i artikel 1 i forordning (EF) nr. 2666/2000 (2), i Serbien og Montenegro, herunder Kosovo som defineret ved FN's Sikkerhedsråds resolution 1244 af 10. juni 1999, og i Den Tidligere Jugoslaviske Republik Makedonien.
(2)
Forordning (EF) nr. 2667/2000 (3) anvendes indtil den 31. december 2004.
(3)
I henhold til forordning (EF) nr. 2667/2000 skal Kommissionen forelægge Rådet en evalueringsrapport om dennes anvendelse og et forslag vedrørende agenturets status.
(4)
Kommissionen offentliggjorde rapporten den 4. juni 2004.
(5)
Fællesskabets bistand til Serbien og Montenegro, herunder Kosovo som defineret ved FN's Sikkerhedsråds resolution 1244 af 10. juni 1999, og i Den Tidligere Jugoslaviske Republik Makedonien er programmeret i landestrategidokumenter for perioden 2002-2006 i overensstemmelse med Fællesskabets finansielle overslag. Kommissionen er i gang med at udarbejde forslag til flerårige vejledende programmer for perioden 2005-2006 for disse lande og territorier.
(6)
På baggrund af den positive evaluering af agenturets aktiviteter og det forhold, at rammen om Fællesskabets bistand dækker perioden indtil 2006, er det vigtigt at sikre kontinuitet i gennemførelsen af fællesskabsbistanden. Det Europæiske Genopbygningsagenturs mandat bør derfor forlænges indtil den 31. december 2006.
(7)
Et forfatningscharter blev vedtaget i Forbundsrepublikken Jugoslavien den 4. februar 2003, hvorved landet blev omdøbt til Serbien og Montenegro (4). Der bør tages hensyn til denne navneændring.
(8)
Forordning (EF) nr. 2667/2000 bør derfor ændres -
UDSTEDT FØLGENDE FORORDNING:
Artikel 1
Der foretages følgende ændringer i forordning (EF) nr. 2667/2000:
1)
I artikel 1 ændres »Forbundsrepublikken Jugoslavien« til »Serbien og Montenegro«.
2)
I artikel 2, stk. 1, litra b), ændres »Forbundsrepublikken Jugoslavien« til »Serbien og Montenegro«.
3)
I artikel 4, stk. 10, ændres »Forbundsrepublikken Jugoslavien« til »Serbien og Montenegro«.
4)
Artikel 14 affattes således:
»Artikel 14
Kommissionen aflægger inden 31. december 2005 rapport til Rådet om agenturets mandats fremtid. Forslag om forlængelse af agenturets mandat til efter 31. december 2006 bør fremsættes af Kommissionen senest 31. marts 2006.«
5)
Artikel 15 affattes således:
»Artikel 15
Kommissionen kan delegere gennemførelsen af den EF-bistand til Serbien og Montenegro og til Den Tidligere Jugoslaviske Republik Makedonien, der blev fastsat ved forordning (EF) nr. 1628/96, til agenturet.«
6)
I artikel 16 ændres »den 31. december 2004« til »den 31. december 2006«.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. november 2004.

Labels: 10
18
15